b"\n_START_ARTICLE_\nS\xc3\xadnia del Mas de la Serra\n_START_SECTION_\nDescripci\xc3\xb3\n_START_PARAGRAPH_\n\xc3\x89s un conjunt format per una bassa, una s\xc3\xadnia, un aq\xc3\xbceducte i un dip\xc3\xb2sit. La s\xc3\xadnia t\xc3\xa9 planta quadrangular amb coberta a dues aig\xc3\xbces (actualment ensorrada). El parament \xc3\xa9s de pedra i morter, t\xc3\xa9 una porta d'acc\xc3\xa9s amb arc rebaixat de maons i dues petites finestres. A l'exterior conserva el mecanisme al capdamunt d'un mur estret i allargat situat al mig de la bassa d'on es recollia l'aigua. Des de la paret de llevant surt un aq\xc3\xbceducte de 36 metres de llarg, format per pilars rectangulars, vuit voltes amb l'intrad\xc3\xb3s fet de maons en plec de llibre i una estreta canalitzaci\xc3\xb3 per on circulava l'aigua. El dip\xc3\xb2sit on es guardava l'aigua \xc3\xa9s quadrangular, refor\xc3\xa7at a l'exterior per dos petits contraforts._NEWLINE_Aquesta s\xc3\xadnia permetia regar els horts que antigament hi havia en aquest terreny: l'aigua era recollida per la bassa, remuntada pel sistema mec\xc3\xa0nic de la s\xc3\xadnia i condu\xc3\xafda per l'aq\xc3\xbceducte cap a un dip\xc3\xb2sit."